Document ID: 32000D0325

Απόφαση της Επιτροπής
της 11ης Μαΐου 2000
για την εξουσιοδότηση των κρατών μελών να λάβουν προσωρινά μέτρα κατά της εισαγωγής και της εξάπλωσης στην Κοινότητα του ιού της μωσαΐκωσης (Pepino mosaic virus) όσον αφορά τα φυτά τομάτας προς φύτευση, εκτός των σπόρων προς σπορά
[κοινοποιηθείσα υπό τον αριθμό Ε(2000) 1312]
(2000/325/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/93/ΕΚ του Συμβουλίου, της 21ης Δεκεμβρίου 1976, για προστατευτικά μέτρα κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα(1), όπως τροποποιήθηκε τελευταία από την οδηγία 1999/53/ΕΚ(2) της Επιτροπής, και ιδίως το άρθρο 15 παράγραφος 3,
Εκτιμώντας τα ακόλουθα:
(1) Στην περίπτωση που ένα κράτος μέλος θεωρεί ότι υπάρχει εξάπλωση επιβλαβούς οργανισμού που δεν περιλαμβάνεται στο παράρτημα Ι ή στο παράρτημα ΙΙ της οδηγίας 77/93/ΕΟΚ και του οποίου η παρουσία ήταν προηγουμένως άγνωστη στο έδαφός του, μπορεί να λάβει οποιαδήποτε προσωρινά πρόσθετα μέτρα, τα οποία είναι αναγκαία για να προστατευθεί από τον κίνδυνο αυτό.
(2) Το Ηνωμένο Βασίλειο, οι Κάτω Χώρες, η Γερμανία και η Γαλλία ενημέρωσαν τα άλλα κράτη μέλη και την Επιτροπή, στις 19 Οκτωβρίου 1999, στις 12 Νοεμβρίου 1999, στις 13 Ιανουαρίου 2000 και στις 17 Φεβρουαρίου 2000, αντίστοιχα, σχετικά με πρόσφατα κρούσματα ιού της μωσαΐκωσης (Pepino mosaic virus) στην καλλιέργεια τομάτας στις αντίστοιχες χώρες τους καθώς και σχετικά με τα μέτρα που λήφθηκαν για τον έλεγχό τους με σκοπό την εξάλειψη.
(3) Όπως είναι γνωστό, ο ιός της μωσαΐκωσης περιγράφηκε πρώτα στο Περού στο Πεπίνο, Solanum muricatum Ait. το 1980· δεν υπάρχουν στοιχεία ότι είχε ανιχνευθεί εκτός του Περού, μέχρις ότου εμφανίσθηκε στην Κοινότητα σύμφωνα με τις προαναφερόμενες πληροφορίες· εντούτοις, δεν έχει αποσαφηνισθεί ακόμη η πηγή της μόλυνσης.
(4) Ο ιός της μωσαΐκωσης δεν περιλαμβάνεται επί του παρόντος στο παράρτημα Ι ή το παράρτημα ΙΙ της οδηγίας 77/93/ΕΟΚ· ωστόσο, μια αρχική ανάλυση κινδύνου με βάση της διαθέσιμες επιστημονικές πληροφορίες έδειξε ότι ο εν λόγω ιός και οι καταστροφικές επιπτώσεις που θα μπορούσαν να προκαλέσουν σημαντικά προβλήματα όσον αφορά την υγεία των φυτών στην Κοινότητα, ιδίως για την προστατευόμενη παραγωγή τομάτας· ο κίνδυνος για την υπαίθρια παραγωγή τομάτας και άλλων σολανοειδών καλλιεργειών, ιδίως της πατάτας, δεν έχει ακόμη πλήρως καθοριστεί. Έχει ζητηθεί από τις σχετικές υπηρεσίες στα κράτη μέλη να συνεχίσουν τις επιστημονικές εργασίες και να γνωματεύσουν επί του κινδύνου του ιού της μωσαΐκωσης για την τοματοπαραγωγή στο ύπαιθρο και τις λοιπές καλλιέργειες σολανοειδών.
(5) Η οδηγία 77/93/ΕΟΚ απαγορεύει την εισαγωγή σολανοειδών φυτών (Solanum), που προορίζονται για φύτευση, εκτός των σπόρων και εκτός εκείνων που καλύπτονται από το παράρτημα ΙΙΙ μέρος Α σημεία 10, 11 και 12, καταγωγής τρίτων χωρών, εκτός των ευρωπαϊκών και μεσογειακών χωρών.
(6) Με βάση την αρχή της πρόληψης, είναι, κατά συνέπεια, αναγκαίο να ληφθούν προσωρινά ειδικά μέτρα κατά της εξάπλωσης στην Κοινότητα του ιού μωσαΐκωσης.
(7) Τα ειδικά αυτά μέτρα θα πρέπει να εφαρμοστούν στην εισαγωγή ή την εξάπλωση του ιού μωσαΐκωσης, στην παραγωγή και στη διακίνηση φυτών τομάτας τα οποία προορίζονται για φύτευση, εκτός των σπόρων προς σπορά και σε μία γενικότερη παρακολούθηση της παρουσίας της συνεχούς απουσίας του εν λόγω ιού στα κράτη μέλη.
(8) Τα αποτελέσματα των ανωτέρω μέτρων θα ιφίστανται συνεχή αξιολόγηση το 2000 και το 2001, ιδίως με βάση τις πληροφορίες που θα παρασχεθούν από τα κράτη μέλη. Θα εξεταστούν δυνατά συνακόλουθα μέτρα υπό το φως των αποτελεσμάτων της ανωτέρω αξιολόγησης και της επιστημονικής γνώμης που εξέφεραν οι σχετικές υπηρεσίες των κρατών μελών.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Απαγορεύεται έως τις 30 Απριλίου 2001 η εισαγωγή και η εξάπλωση στο έδαφος της Κοινότητας του ιού της μωσαΐκωσης, όσον αφορά τα φυτά τομάτας προς φύτευση, εκτός των σπόρων προς σπορά.
Άρθρο 2
Τα φυτά τομάτας, Lycopersicon lycopersicum (L.) Karsten ex Farw., τα οποία προορίζονται για φύτευση, εκτός των σπόρων προς σπορά, καταγωγής τρίτων χωρών, και για εισαγωγή στην Κοινότητα, επιθεωρούνται για την παρουσία του ιού της μωσαΐκωσης σύμφωνα με τις διατάξεις του άρθρου 12 παράγραφος 1 στοιχείο α) της οδηγίας 77/93/ΕΟΚ από τα αρμόδια επίσημα όργανα που αναφέρονται στην εν λόγω οδηγία, έως τις 30 Απριλίου 2001.
Άρθρο 3
Τα φυτά τομάτας, Lycopersicon lycopersicum (L.) Karsten ex Farw., τα οποία προορίζονται για φύτευση, πλην των σπόρων προς σπορά, εκτός εκείνων για τα οποία υπάρχουν στοιχεία στη συσκευασία τους ή αλλού ότι είναι έτοιμα για πώληση στον τελικό καταναλωτή ο οποίος δεν ασχολείται με την επαγγελματική παραγωγή φυτών προς φύτευση, έως τις 30 Απριλίου 2001, οφείλουν να πληρούν τουλάχιστον τους όρους που ορίζονται στο παράρτημα, στην περίπτωση διακίνησης των φυτών εντός της Κοινότητας.
Άρθρο 4
Τα κράτη μέλη διενεργούν επίσημους ελέγχους, τουλάχιστον σε χώρους του κυκλώματος παραγωγής φυτών και καρπών τομάτας, για την παρουσία ή τη συνεχή απουσία του ιού της μωσαΐκωσης.
Με την επιφύλαξη των διατάξεων του άρθρου 15 παράγραφος 2 της οδηγίας 77/93/ΕΟΚ, τα αποτελέσματα των ερευνών που προβλέπονται στην πρώτη παράγραφο, κοινοποιούνται στην Επιτροπή και στα κράτη μέλη έως τις 31 Ιανουαρίου 2001.
Άρθρο 5
Η παρούσα απόφαση θα επανεξεταστεί το αργότερο έως τις 28 Φεβρουαρίου 2001.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 11 Μαΐου 2000.

Labels: 20
17
16
6